b'\n_START_ARTICLE_\nOrazio Gentileschi\n_START_PARAGRAPH_\nOracijus D\xc5\xbeentileskis (it. Orazio Gentileschi, Orazio Lomi, 1563 liepos 9 (?) \xe2\x80\x93 1639 m. vasario 7 d.) \xe2\x80\x93 ital\xc5\xb3 dailininkas, vienas reik\xc5\xa1mingiausi\xc5\xb3 karavad\xc5\xbeist\xc5\xb3. Dailinink\xc4\x97s Artemisia Gentileschi t\xc4\x97vas.\n_START_SECTION_\nBiografija\n_START_PARAGRAPH_\nOracijus gim\xc4\x97 1563 m. Pizoje, pakrik\xc5\xa1tytas liepos 9 d. Jo t\xc4\x97vas buvo florentietis auksakalys Giovanni Battista Lomi. Apie 1576\xe2\x80\x931578 m. Oracijus persik\xc4\x97l\xc4\x97 \xc4\xaf Rom\xc4\x85, kur prisi\xc4\x97m\xc4\x97 d\xc4\x97d\xc4\x97s, buvusio \xc5\xa0v. Angelo pilies sargybos kapitonu, pavard\xc4\x99 Gentileschi. Nieko ne\xc5\xbeinoma apie Oracijaus dail\xc4\x97s mokslus. Sp\xc4\x97jama, kad jis mok\xc4\x97si pas brol\xc4\xaf Aurelio Lomi (1556\xe2\x80\x931622), kuris dirbo Florencijos manierizmo stiliumi. 1588\xe2\x80\x9389 m. Oracijus D\xc5\xbeentileskis minimas tarp grup\xc4\x97s dailinink\xc5\xb3, dekoravusi\xc5\xb3 Vatikano bibliotek\xc4\x85. Ankstyviausi dailininko darbai buvo manieristiniai. Oracijus atliko darb\xc5\xb3 \xc5\xa0v\xc4\x8d. Marijos Did\xc5\xbeiojoje, Laterano \xc5\xa0v. Jono, Madonna dei Monti ir Santa Nicola in Carcere ba\xc5\xbeny\xc4\x8diose, da\xc5\xbeniausiai bendradarbiaudamas su peiza\xc5\xbeistu Agostino Tassi._NEWLINE_Po 1600 m. Oracijus D\xc5\xbeentileskis buvo paveiktas Karavad\xc5\xbeo tapybos, persi\xc4\x97m\xc4\x97 pastarojo dail\xc4\x97s scen\xc5\xb3 monumentalumu, chiaroscuro efekt\xc5\xb3 naudojimu, i\xc5\xa1skiriant dramati\xc5\xa1kus paveiksl\xc5\xb3 aspektus, nat\xc5\xabralistiniu vaizdavimu. Oracijus buvo vienas nedaugelio Karavad\xc5\xbeo pasek\xc4\x97j\xc5\xb3, kurie pa\xc5\xbeinojo meistr\xc4\x85 asmeni\xc5\xa1kai. Su \xc5\xbemona Prudentia Montoni (mirusi 1605 m.) Oracijus susilauk\xc4\x97 3 s\xc5\xabn\xc5\xb3 ir dukters Artemizijos (1593 m.). Po Karavad\xc5\xbeo i\xc5\xa1vykimo i\xc5\xa1 Romos 1606 m. Oracijus prad\xc4\x97jo naudoti kiek laisvesn\xc4\xaf karavad\xc5\xbeistin\xc4\x97s dail\xc4\x97s traktavim\xc4\x85, scenose naudoti peiza\xc5\xbeus, kuri\xc5\xb3 vaizdavim\xc4\x85 paveik\xc4\x97 vokie\xc4\x8di\xc5\xb3 dailininkas Adam Elsheimer (1578\xe2\x80\x931610/1620), tuo metu dirb\xc4\x99s Romoje. 1611 m. Oracijus su Agostino Tassi dirbo Kvirinalo r\xc5\xabmuose. 1612 m. Oracijaus dukt\xc4\x97 Artemisia Gentileschi apkaltino ilgamet\xc4\xaf dailininko bendradarb\xc4\xaf Agostino Tassi, kuriam Oracijus buvo patik\xc4\x97j\xc4\x99s apmokyti dukter\xc4\xaf pie\xc5\xa1imo, i\xc5\xa1prievartavimu ir vedyb\xc5\xb3 pa\xc5\xbeado netes\xc4\x97jimu. Skandalas tapo vie\xc5\xa1u, ta\xc4\x8diau, matyt, nelabai paveik\xc4\x97 Oracij\xc5\xb3, nes po to jis v\xc4\x97l dirbo su Agostino Tassi._NEWLINE_Po skandalo Oracijus daugiau dirbo provincijoje: Ankonoje, Mark\xc4\x97je, Fabrijane. J\xc4\xaf r\xc4\x97m\xc4\x97 Borgezi\xc5\xb3 ir Savelli gimin\xc4\x97s. 1621 m. Oracijus pri\xc4\x97m\xc4\x97 didiko Giovanni Battista Sauli kvietim\xc4\x85 dirbti Genujoje, kur tapo vienu i\xc5\xa1 pagrindini\xc5\xb3 dvaro ir auk\xc5\xa1tuomen\xc4\x97s dailinink\xc5\xb3. Gali b\xc5\xabti, kad trumpai dirbo Turine pakeliui \xc4\xaf Pranc\xc5\xabzij\xc4\x85 1624 m., kur dirbo karalienei Marijai de Medi\xc4\x8di iki 1626 m. Po to Oracijus persik\xc4\x97l\xc4\x97 \xc4\xaf Anglij\xc4\x85, kur tarnavo karaliui Karoliui I-ajam iki mirties 1639 m. vasario 7 d. Londone. Palaidotas Somerseto name, karalien\xc4\x97s koply\xc4\x8dioje. \xc4\xae Anglij\xc4\x85 prie\xc5\xa1 Oracijo mirt\xc4\xaf buvo atvykusi dukt\xc4\x97 Artemisia Gentileschi pad\xc4\x97ti t\xc4\x97vui jo u\xc5\xbesakymuose. V\xc4\x97lesnius paveikslus Oracijus da\xc5\xbenai atlikdavo keliomis kopijomis._NEWLINE_Oracijus D\xc5\xbeentileskis laikomas reik\xc5\xa1mingu karavad\xc5\xbeistu. Jo \xc4\xaftakos galima \xc4\xaf\xc5\xbevelgti Bartolomeo Cavarozzi (1590\xe2\x80\x931625), Orazio Riminaldi (1593\xe2\x80\x931630), Giovann Francesco Guerrieri (1589\xe2\x80\x931655/1659) paveiksluose ir, \xc5\xbeinoma, jo dukt\xc4\x97s Artemisia Gentileschi k\xc5\xabryboje. Oracijaus \xc4\xaftak\xc4\x85 gal\xc4\x97jo patirti olandas Hendrick Terbrugghen (1588\xe2\x80\x931629). Oracijaus D\xc5\xbeentileskio k\xc5\xabryba i\xc5\xa1siskiria Karavad\xc5\xbeo dail\xc4\x97s ir Rafaelio klasicizmo bruo\xc5\xbe\xc5\xb3 derinimu.'